Det var ellers en helt almindelig oktoberdag for den pilot, der skulle på øvelse for Flyvevåbnet i sit F16. -Denne her helt normale tirsdag med morgenmad og alt, hvad dertil hører, blev lige pludselig ret unormal, fortæller piloten, der af sikkerhedshensyn kun vil blive omtalt ved sit kaldenavn HED.

Læs også : Stort arbejde venter F16-havarikommission efter styrt

For der var nemlig alvorlige problemer med landingsstellet allerede, da HED skulle lette.

Han fik besked fra kontroltårnet om, at der var ild i flyet.

Vesterhavet blev endestationen

Piloten og hans kolleger både på jorden og i luften knoklede for at finde en måde, hvorpå han alligevel kunne lande med det beskadigede stel.

Imens fløj HED mod Rømø, hvor det kolde hav skulle vise sig at blive endestationen.

-Der er sgu ikke andre løsninger end at at hoppe ud af denne her flyver, fortæller HED.

Piloten var bange for at brække nakken

Piloten skulle nu gøre sig klar til at hive det gule håndtag, der ville skyde ham ud gennem flyet.

En manøvre han havde prøvet mange gange før. I simulator. Men aldrig i virkeligheden. -Jeg er skide nervøs. Og bogstaveligt talt ved at skide i bukserne, husker han.

Mest af alt var han bange for at brække nakken eller ryggen, når han blev skudt ud af flyet.

Alligevel nåede han at tænke på sin familie, før han trak håndtaget. -Jeg når lige at sende et par tanker hjem til mine nærmeste. Ja, nu sidder jeg her. Jeg kan ikke nå at ringe jer op. Men vi fik i hvert fald sagt ordentligt farvel i morges, fortæller HED.

Se piloten blive skudt ud af flyet og hør hvilke tanker, der gik gennem hovedet på ham i de sekunder, ved at klikke på videoen i toppen af artiklen.